Környezetvédelmi tanácsnoki beszámoló 2022.

 Tanácsnoki célom, hogy Zugló Önkormányzatában az elsődlegesen elméleti alapon folyó környezetvédelmi munka gyakorlati tevékenységgé váljon. Fontos számomra, hogy a tervezés és a kivitelezés, a dokumentáció és a megvalósítás ne legyenek távol egymástól. A környezetvédelmi projekteknél igyekszem segíteni, hogy minél nagyobb mértékű társadalmi ismertsége és támogatottsága legyen.  Fontos számomra, hogy Zugló számára minél több hasznos, költségvetést figyelembe vevő, megvalósítható munkafolyamatban vegyek részt.
Feladatköröm egyik fontos alappillére, hogy a Zugló Önkormányzatában a környezetvédelmi munkában részt vállaló munkatársakkal kiépítsem a szoros együttműködést. Ez elsődlegesen a területért felelős alpolgármestert és Horváth Csaba polgármestert, valamit Varga László Zoltán környezetvédelmi referenst, a főmérnökség illetékes munkatársait és Zuglói Zrt. érintett szakembereit jelenti.
A 2022-es évben a kerület környezetvédelmi munkáját rendkívüli megnehezítették az önkormányzatot kedvezőtlenül érintő pénzügyi elvonások. A folyamatosan szűkülő keretek a környezetvédelmi program finanszírozását visszafogták. Ilyen körülmények között, egy- két kisebb volumenű programot leszámítva, ötletelési, tervezési munkafolyamatok valósulhattak meg.
A 2022. évben elvégzett tanácsnoki munka:
Éves munkám során szorosan együttműködtem Varga Lászlóval a polgármesteri kabinet környezetvédelmi referensével. Részletesen kidolgoztuk és közösen átbeszéltük azokat a feladatokat is, ahol együtt nem tudtunk megjelenni.
Örömmel vettem tudomásul, hogy a kerületnek, Zombory Pál személyében újra van főkertésze. Jövőbeli munkájában is támogatom, és szívesen fogadom minden együttműködési kezdeményezését.
A 2021-es Hőségriadó terv tapasztalatai alapján kezdeményeztem a klímaválság munkacsoport és a polgármesteri kabinet tagjaiból egy munkacsoport felállítását. Ennek a munkacsoportnak feladatául tűztem ki, hogy a Hőségriadó tervben szereplő önkormányzati feladatvállalások a költségvetési lehetőségek figyelembevételével és az önkormányzati cégek, munkatársak bevonásával valósuljanak meg. A munkacsoport tagjainak segítségével 2022. tavaszára minden protokollt kidolgoztunk és minden kivitelezésbe bevont céggel (ZKNP, Zuglói Polgárőrség, Zuglói Rendőrkapitányság) megállapodtunk. A kidolgozott protokollok rendkívül hatékonyan működtek, és ennek köszönhetően három helyszínen (Bosnyák tér, Örs vezér tere, Thököly út- Hungária körút sarka) a Hűsítő Pontok segítségével, több ezer embernek tudtunk közvetlen segítséget nyújtani. Az Önkormányzat ill. a munkacsoport által elérhető összes médiafelületen (Zuglói Lapok, Zugló TV, Zugrádió, kihelyezett plakátok) összehangoltan információt szolgáltattunk a lakosság részére. Így, a Hőségriadó Terv közvetve minden zuglói lakoshoz eljutott. 
Tavasszal a körzetemmel részt vettem a Polgármester Úr által kezdeményezett kerület szépítési munkákban. Saját körzetemben a lakosság bevonásával kitakarítottuk az Adria sétányt és a környékén található zöldterületeket és játszótereket.
Polgármester úrral együtt előterjesztője voltam a kerület „Környezetvédelmi Alap”-járól szóló önkormányzati rendelet módosításának (35/2022.(X.3.) önk. rend.). Ez a módosítás újabb, még több lehetőséget, mozgásteret ad az önkormányzat, a különböző szervezetek, de az állampolgárok számára is az újító környezetvédelmi kezdeményezések megvalósítására, a valódi öko- gondolkodás és a 21. századi életvitel kreatív összekötésére.
Frakciótársaimmal együtt előterjesztője voltam a kerületi zöldinfrastruktúra fejlesztéséről szóló önkormányzati határozatnak (310/2022.(IX.29.) önk.hat.). Ennek köszönhetően jelentős mértékben növekedhet, illetve folyamatosan megújulhat a kerület faállománya. Szebb, zöldebb, nyugodtabb környezettel a lakosság elégedettségét is növeljük. A fatelepítésekkel segíthetjük a parkrendezéseket, az utcaképek pozitív arculatváltását, a közintézményeink szépítését.
Baranyai Zsolttal és Varga Lászlóval környezetvédelmi kerületbejárást végeztem.  Elemeztük a kerület folyamatban lévő és tervezett környezetvédelmi beruházásait. 
Egyeztetek a Zuglói Zrt. és az önkormányzat illetékeseivel arról a tervemről, hogy közterületi fakataszteri nyilvántartása terjedjen ki az önkormányzat tulajdonában lévő közintézmények (óvodák, iskolák, szociális intézmények, stb.) területeire is.
	A Rákos- patak revitalizációját a jövőben is támogatni fogom.
	Sajnálom, hogy a Képviselő-testület a frakcióm által kezdeményezett „Tiszta udvar, rendes ház” lakossági pályázat kiírását nem támogatta, annak ellenére, hogy fontos eleme lenne a lakossági szemléletváltásnak, környezetünk élhetőbbé tételének.
	Fentiek mellett részt vállaltam, több, környezetvédelemmel kapcsolatos lakossági megkeresés kezelésében is. 

